BJP-র সভায় শর্তসাপেক্ষ অনুমতি হাইকোর্টের! কী নির্দেশ আদালতের?

কলকাতা: আগামী ২ জানুয়ারি কোচবিহারে (Coochbehar) বিজেপির সভা (BJP Rally) করার অনুমতি দিল কলকাতা হাইকোর্ট (Calcutta High Court)। আদালত জানিয়েছে, সভায় সর্বোচ্চ ২৫০০ মানুষ উপস্থিত থাকতে পারবেন। পাশাপাশি ব্যবহৃত হবে ২০টি লাউডস্পিকার, ৮টি সাউন্ড বক্স এবং ৪টি মাইক্রোফোন। পুলিশকে আইনশৃঙ্খলা বজায় রাখার নির্দেশও দেওয়া হয়েছে আদালতের পক্ষ থেকে।

২৬ ডিসেম্বর ২০২৫ তারিখে ওল্ড পোস্ট অফিস পাড়া গ্রাউন্ডে দুপুর ২টো থেকে সন্ধ্যা ৬টা পর্যন্ত ৫০০০ লোক নিয়ে সভা করার অনুমতি চেয়েছিল বিজেপি। কিন্তু পুলিশ জানায়, গত ২৫ অক্টোবর ২০২৫ এর নির্দেশিকা অনুযায়ী কোনও সভা-মিছিলের জন্য অন্তত ১৫ দিন আগে আবেদন করা বাধ্যতামূলক। অথচ রাত ৮টা ২৪ মিনিটে দেরিতে আবেদন জমা পড়েছে বলে অনুমতি দেওয়া হয়নি।

আরও পড়ুন: মেয়াদ শেষ মনোজ পন্থের! বাংলার নতুন মুখ্যসচিব কে হচ্ছেন?

রাজ্যের আইনজীবীর দাবি, জমিটি সরকারি সম্পত্তি হওয়ায় যথাযথ প্রক্রিয়া মানা প্রয়োজন। নিয়ম লঙ্ঘন করে আবেদন করা হলে তা গ্রহণ করার সুযোগ নেই। পুলিশকে সক্রিয় হয়ে প্রয়োজনীয় প্রস্তুতি নেওয়ার সময়ও দেওয়া হয়নি বলেই দাবি রাজ্যের পক্ষের।

বিজেপির আইনজীবীরা পাল্টা যুক্তি দেন, সংবিধানের আর্টিকেল-১৯ অনুযায়ী রাজনৈতিক দলের সভা করা মৌলিক অধিকার। পাশাপাশি অভিনেতা মিঠুন চক্রবর্তী সভায় যোগ দেবেন, তিনি ‘হাই সিকিউরিটি’ প্রাপ্য— এই যুক্তিও তুলে ধরা হয় আদালতে। বিচারপতি বিশ্বরূপ চৌধুরী শুনানির সময় প্রশ্ন করেন, “নির্দিষ্ট সময়ের মধ্যে আবেদন করা না হলে তা গ্রহণ করার জায়গা কোথায়?” তবে শেষ পর্যন্ত আদালত নির্দিষ্ট শর্ত সাপেক্ষে বিজেপির সভা করার অনুমতি দেয়।